Predkladacia  správa
Vypracovanie návrhu	zákona o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov vyplýva z plnenia uznesenia vlády SR č. 1232/2002 z 13. 11. 2002 k návrhu na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhu slovenských všeobecne záväzných právnych predpisov, ktorým bolo za gestora transpozície smernice 2002/49/EC Európskeho parlamentu a Rady  z 25. júna 2002, týkajúcej sa posudzovania a riadenia environmentálneho hluku určené Ministerstvo zdravotníctva SR a za spolugestorov Ministerstvo životného prostredia SR a Ministerstvo dopravy, pôšt a telekomunikácií SR.
Do navrhovaného zákona sú prebrané všetky povinnosti vyplývajúce z horeuvedenej smernice. Súčasťou predkladaného návrhu zákona je aj návrh nariadenia vlády, ktorým sa ustanovujú podrobnosti o strategických hlukových mapách a akčných plánoch ochrany pred hlukom, ktoré vstúpi do platnosti  súčasne so zákonom 1.1.2005.
Cieľom predkladaného návrhu zákona o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov je zabezpečiť postupné znižovanie hluku vo vonkajšom prostredí, najmä v zastavaných oblastiach, vo verejných parkoch  alebo iných  tichých oblastiach v aglomerácii, v  tichých oblastiach v otvorenej krajine, v blízkosti škôl, nemocníc a iných na hluk citlivých budov a oblastí. Tento zákon zároveň upravuje úlohy orgánov štátnej správy, obcí a prevádzkovateľov zdrojov hluku v oblasti posudzovania a kontroly hluku vo vonkajšom prostredí.
Problematika hluku vo vonkajšom prostredí z hľadiska jeho posudzovania, kontroly, tvorby strategických hlukových máp a akčných plánov na znižovanie škodlivých účinkov hluku na ľudské zdravie v rozsahu požadovanom smernicou, nebola doteraz v Slovenskej republike riešená a teda vyššie uvedená smernica ES a Rady nemá v súčasnosti slovenský ekvivalent v právnom systéme SR.
Implementácia smernice vyžaduje zavedenie systému riadenia problematiky hluku vo vonkajšom prostredí a následné vykonávanie hodnotenia situácie v tejto oblasti ako aj  vypracovávanie pravidelných správ pre Európsku komisiu. 
Uvedením zákona do reálneho života sa očakáva významný pozitívny vplyv na stav životného prostredia, zvýšený nárok na štátny rozpočet a rozpočet dotknutých obcí. Zákon nemá negatívny vplyv na zamestnanosť. V súlade so smernicou na prípravu a predkladanie materiálov na rokovanie vlády SR, čl. 9 ods.2 bola vypracovaná doložka finančných, ekonomických, environmentálnych vplyvov a vplyvov na zamestnanosť.
Materiál bol prerokovaný v Legislatívnej rade vlády Slovenskej republiky dňa 7. 9. 2004 a na rokovanie vlády Slovenskej republiky sa predkladá upravený podľa pripomienok a odporúčaní vznesených k nemu.       
Súčasťou materiálu je aj vyhodnotenie pripomienkového konania.